**EELNÕU 2025/330**

**KOMISJONID:**

|  |  |
| --- | --- |
| eelarve- ja arengukomisjon | X |
| hariduskomisjon | JK |
| kultuuri- ja spordikomisjon |  |
| majandus- ja keskkonnakomisjon |  |
| revisjonikomisjon |  |
| sotsiaalkomisjon |  |
| seeniorite nõukoda |  |
| noortevolikogu |  |

**VILJANDI LINNAVOLIKOGU**

**OTSUS**

24. aprill 2025 nr

Viljandi Täiskasvanute Gümnaasiumi pidamise üleandmine riigile

Kohaliku omavalitsuse korralduse seaduse § 22 lõike 1 punkti 34, Viljandi linna põhimääruse § 30 lõike 2 alusel ning arvestades Haridus-ja Teadusministeeriumi ettepanekut Viljandi Linnavolikogu

**o t s u s t a b:**

1. Anda Viljandi Täiskasvanute Gümnaasiumi pidamine põhikooli ja gümnaasiumina riigile üle 1. septembril 2025.

2. Anda Viljandi Linnavalitsusele nõusolek Haridus- ja Teadusministeeriumiga halduslepingu (lepingu projekt lisatud) sõlmimiseks.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:

1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;

2) kaebuse Tartu Halduskohtule aadressil tartuhk.menetlus@kohus.ee või Veski tn 32, 50409 Tartu.

4. Otsus jõustub teatavakstegemisest.

(allkirjastatud digitaalselt)

Helmen Kütt

linnavolikogu esimees

**Koostaja(d):** Artur Stolfat, Tiivi Tiido

**Esitatud:** 7.04.2025

**Esitaja:** Viljandi Linnavalitsus **Ettekandja:** Are Tints

**Lk arv:** 3

**Hääletamine:** poolthäälteenamus

Seletuskiri

**Viljandi Täiskasvanute Gümnaasiumi pidamise üleandmine riigile**

Eelnõu eesmärk on korraldada Viljandis asuva Täiskasvanute Gümnaasiumi pidamise üleandmist riigile.

Volikogu pädevusse kuulub linna ametiasutuse hallatava asutuse asutamine ning selle tegevuse lõpetamine ning ümberkujundamine. Linna ametiasutuse hallatava asutuse põhimääruse, struktuuri ja koosseisu kinnitab ja muudab linnavalitsus.

Eesti Vabariigi Haridusvaldkonna arengukavas aastani 2035 on seatud siht muuta vastutuse jagunemine keskhariduse tasemel selgemaks, tõhustada riigi ja kohalike omavalitsuste koostööd keskhariduse konsolideerimisel ja korraldamisel, andes põhjendatud vajaduse korral ja koostöiste lahenduste kaudu enam vastutust riigile.

Eesmärgiks on kooli pidamise üleandmisel riigile, parandada õpilaste õppetingimusi ja õpetajate töötingimusi ning luua paremaid eeldusi haridusasutuste vaheliseks koostööks ning ressursside ristkasutuseks.

Viljandi Täiskasvanute Gümnaasium on Viljandi linnale kuuluv munitsipaalkool, kus 10.03.2025 aasta seisuga on 311 õpilast. Viljandi Täiskasvanute Gümnaasium tegutseb Kesk-Kaare 17 õppehoones ja kasutab sealt pinda 582 ruutmeetrit.

Kooli koosseisus töötab 1,0 ametikohaga direktor, 1,0 ametikohaga kantseleijuhataja ja 0,5 ametikohaga raamatukoguhoidja. Õpetajate arv on hetkel 20.

Haridus- ja Teadusministeerium (edaspidi HTM) esitas Viljandi linnale 18.11.2024 ettepaneku läbirääkimiste alustamiseks (kiri toodud lisas 1). Riigi ettepanekus toodi välja järgmist:

/../

*„Tuginedes Eesti haridusvaldkonna arengukava 2021-2035 eesmärkidele ning sihiga tagada kõikidele piirkonna põhikooli lõpetajatele võimetekohane edasiõppimise võimalus, on ettepanek alustada läbirääkimisi Viljandi Täiskasvanute Gümnaasiumi pidamise üleandmiseks riigile alates 01. septembrist 2025.a. Üleandmise järgselt jätkab Viljandi Täiskasvanute Gümnaasium tegevust eraldiseisva õppeasutusena vähemalt järgneval õppeaastal. Keskhariduse tasemel vastutuse andmine riigile võimaldab tõhustada koolide vahelist koostööd nii õppetöös (ühised valikained ja kursused) kui taristu kasutamises.“*

/…/

Ettepaneku järgselt on toimunud kohtumisi, mille käigus on HTM tutvustanud oma kava ja plaani kooli ülevõtmiseks. Esitatud on kavand kooli õppetegevuse üleviimiseks riigi pidamisele ja riigi hallavatavale pinnale Koidu tänav 5, Viljandi linn esimesele korrusele. Kavandatud ruumid vastavad koolijuhi hinnangul nii mahu kui võimaluste poolest kooli vajadustele. Esitatud on ka võimalik halduslepingu projekt, mille kavand on lisatud eelnõule.

Viljandi Täiskasvanute Gümnaasiumi üleandmise järgselt HTMile jätkab Viljandi Täiskasvanute Gümnaasium tegevust eraldiseisva õppeasutusena. Koolipere jaoks jäävad koolipidaja muutumisel õppetööga seonduvad tingimused samaks.

29.12.2010 Viljandi linnavolikogu määruse nr 64 „Viljandi Täiskasvanute Gümnaasiumi põhimääruse kinnitamine“ § 34 lg 1 kohaselt on kooli pidajal õigus anda munitsipaalkooli pidamine üle riigile. Sama paragrahvi lõike 2 kohaselt kooli pidamise üleandmisel riigile kohaldatakse võlaõigusseaduses ettevõtte ülemineku kohta sätestatut põhikooli- ja gümnaasiumiseadusest tulenevate erisustega.

03.04.2025 toimus Haridus-ja Teadusministeeriumi esindajate, Viljandi Linnavalitsuse ametnike ja Viljandi Täiskasvanute Gümnaasiumi juhatuse ja õpetajate kohtumine, kus osapooled said vahetada infot kooli võimaliku üleandmise osas ning Viljandi Täiskasvanute Gümnaasiumi õpetajatel oli võimalus esitada üleandmisprotsessiga seonduvaid küsimusi. Kohtumisel ei väljendanud ükski osapool kooli riigile üleandmise osas vastumeelsust ning mõtteavaldused olid protsessiga kaasa mõtlevad ja positiivsed.

(allkirjastatud digitaalselt)

Tiivi Tiido

haridus- ja kultuuriameti juhataja